酬張太祝晚秋臥病見寄
作者：白居易
朝代：唐

paragraphs: 高才淹禮寺，短羽翔禁林。
西街居處遠，北闕官曹深。
君病不來訪，我忙難往尋。
差池終日別，寥落經年心。
露濕綠蕪地，月寒紅樹陰。
況茲獨愁夕，聞彼相思吟。
上歎言笑阻，下嗟時歲侵。
容衰曉窗鏡，思苦秋弦琴。
一章錦繡段，八韻瓊瑤音。
何以報珍重，慙無雙南金。